Jann Sjursen (KRF), 2002-11-05:
Da Kristeligt Folkepartis fiskeriordfører, hr. Mogens Nørgård Pedersen, ikke kan være til stede i dag, skal jeg på hans vegne fremføre følgende: Kristeligt Folkeparti mener, at fiskerierhvervet er vigtigt både økonomisk og kulturelt. Samtidig er det også et erhverv, der kan være svært at håndtere politisk, fordi der er mange aspekter, der skal tages hensyn til, hvis fiskerierhvervet skal være bæredygtigt.
Der er nok ikke så mange, der er uenige i, at fiskeriet skal være bæredygtigt.
Hvad der er bæredygtigt for fiskene, er ikke altid bæredygtigt for fiskerne.
Hvad der er bæredygtigt for fiskeriet i EU, er ikke nødvendigvis bæredygtigt for fiskeriet i udviklingslandene.
Jeg vil gerne trække tre centrale elementer frem.
For det første er det nødvendigt at rette fokus mod fiskeripolitikken i en global sammenhæng, hvis det skal give nogen mening at tale om et bæredygtigt fiskeri i fremtiden.
Danmark er jo som bekendt ikke den eneste kutter på havet, om jeg så må sige.
I forhold til det kunne vi godt tænke os en regionalisering af farvandene globalt set.
Den overordnede politik for de enkelte farvande bør fastsættes af de lande, som er involveret i fiskeriet i den pågældende region.
Den enkelte fiskeriafhængige region skal inddrages i beslutningsprocessen, inden der træffes vidtgående beslutninger, der vedrører regionen.
Vi mener også, det er vigtigt, at Danmark går foran i kampen for at sikre bæredygtigheden i EU's fiskeriaftaler med tredjelande, herunder aftalerne med de 17 ulande.
For det andet er det nødvendigt, at vi i vurderingen af bæredygtigheden retter fokus mod væsentlige faktorer som forurening og arternes indbyrdes forhold til hinanden i stedet for blot at fokusere på fiskeriindsatsen.
EU's fiskeripolitik har siden begyndelsen næsten udelukkende koncentreret sig om fiskeriindsatsen, selv om de to andre faktorer har mindst lige så stor indflydelse på ressourcerne og dermed bæredygtigheden. Den biologiske rådgivning skal varetages af Det Internationale Havundersøgelsesråd, ICES, men det er oplagt at understrege, at denne rådgivning ikke skal være afhængig af politiske interesser.
Vi mener også, at den biologiske rådgivning i højere grad bør baseres på de interne forhold arterne imellem, som vi var inde på før, end det altså hidtil har været tilfældet.
Ligeledes med forureningen.
Kristeligt Folkeparti finder det meget vigtigt, at der gøres en ekstra indsats for at nedbringe forureningen i havmiljøet, som har store konsekvenser for havets ressourcer.
For det tredje skal fokus rettes mod en helhed i reguleringen af fiskeriet for at sikre bæredygtigheden.
Det nuværende kvotesystem er et politisk styringsinstrument mere end en ressourcebevarende foranstaltning.
Det har derimod fremmet ressourcespild, f.eks. udsmidning af overskudsfisk samt snyd og bedrag.
Vi vil dog gerne påpege, at det er skammeligt, at Danmark tidligere ikke har udnyttet EU's støtteprogram fuldt ud, fordi det ikke har været muligt at skaffe den fornødne medfinansiering.
Så kan jeg sluttelig tilføje, at vi selvfølgelig står bag det forslag til vedtagelse, som vi selv er medforslagsstillere på, og som favner en stor kreds af partier i debatten her i dag.